LV Eiropas Savienības Oficiālais Vēstnesis C 302/11

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 302/11

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“MOULES DE BOUCHOT DE LA BAIE DU MONT-SAINT-MICHEL”

EK Nr.: FR-PDO-0005-0547-30.03.2006

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Institut national de l’origine et de la qualité Adrese: 51 rue d’Anjou 75008 Paris FRANCE Tālr. +33 0153898000 Fakss +33 0153898060 E-pasts: info@inao.gouv.fr

2. Grupa:

Nosaukums: Comité de défense des «Moules de bouchot de la Baie du Mont-Saint-Michel» Adrese: Maison de la baie 35960 Le-Vivier-sur-Mer FRANCE Tālr. +33 0299488615 Fakss +33 0299488615 E-pasts: — Sastāvs: ražotāji/pārstrādātāji ( X ) citi ( )

3. Produkta veids:

1.7. grupa. Svaigas zivis, gliemji, vēžveidīgie un to izstrādājumi

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Moules de Bouchot de la Baie du Mont-Saint-Michel”

4.2. Apraksts:

Galvenokārt igvātos audzētas dzīvas gliemenes, kas pieder pie Mytilus edulis sugas (ar mazāk nekā 5 % Mytilus galloprovincialis gliemeņu vai galloprovincialis-edulis hibrīdgliemeņu piejaukumu) un kam raksturīga gluda un tumša regulāras formas čaula un dzeltenas krāsas gaļa ar oranžu nokrāsu bez jebkādiem piemaisījumiem vai smilšu graudiņiem. Gaļa pēc konsistences ir krēmīga un kūstoša, un tās garša saldena.

Gliemeņu garums vidēji ir 4 cm vai lielāks, vārītā vai ceptā gaļā ogļhidrātu saturs pārsniedz 4 %, bet minimālais mīkstuma rādītājs ir 120 pēc Lorenca un Skota skalas. Informācija par gliemeņu mērīšanu un pārbaudēm attiecībā uz piederību pie sugas, vidējo garumu un minimālo mīkstuma rādītāju gliemeņu partijām, kas gatavas pārdošanai, ir sniegta 5. punktā, kurā raksturota ražošanas metode.

4.3. Ģeogrāfiskais apgabals:

Gliemeņu ražošanas ģeogrāfiskais apgabals aptver audzēšanas zonu, kas stiepjas no Mont-Saint-Michel līča grīvas daļas, kura atrodas uz dienvidiem no līnijas, kas savieno Carolles zvanu torni un Chaîne zemesragu, uz rietumiem no Ille un Vilaine/Manche departamentu robežlīnijas, kā arī apgabalu, kurā notiek apstrāde un sagatavošana pārdošanai un kurš aptver Cancale, Cherrueix, Le Vivier-sur-Mer, Mont-Dol, Hirel, Saint-Benoît-des-Ondes un Saint-Méloir-des-Ondes pašvaldību teritorijas.

Gliemeņu igvātu uzstādīšanas un uzkrāšanas zonu veido:

— jūras teritorijas daļas ar Mont-Saint-Michel līča ūdeņiem, kas piemērotas bioloģiskās ražošanas vispārējai sistēmai un kur nav īpaši strauja transportlīdzekļu satiksme,

— un grīvas līcis ar plašu teritoriju, kurā sastopamas nogulsnes, kas izveido smalkas smiltis Macoma Balthica vai dzīvnieku izcelsmes smalkas smiltis apakšējos slāņos.

Šajā vietā gliemenēm ir bagātīgi barības krājumi, kuru specifiku un daudzveidību nosaka:

— ļoti plašā grīva,

— smalko smilšu klājums, kurās veidojas specifiskas bentosa populācijas,

— mijiedarbība starp straumi, ko izraisa Francijā vislielākā augstuma starpība starp paisumu un bēgumu un to upju plūsmām, kas ietek līcī,

— atšķirīgu ekosistēmu savstarpēja pāreja un mijiedarbība, ko veido polderi, dūņu klājumi un jūras purvi.

Zona, kurā notiek apstrāde un sagatavošana pārdošanai, atbilst agrākiem Mytilus kultūru audzēšanas paradumiem, kas apzināti kopš 20. gadsimta piecdesmitajiem gadiem, un tā izvietojas tādu tradicionālo pievedceļu tuvumā, kurus ūdens vai sauszemes transportlīdzekļi izmantoja, lai grīvas lejasdaļā piekļūtu igvātiem.

4.4. Izcelsmes apliecinājums:

Visiem uzņēmējiem, kuri piedalās “Moules de bouchot de la baie du Mont-Saint-Michel” ražošanas sistēmā, ir jāuzņemas specifikācijā paredzētās saistības, parakstot identifikācijas deklarāciju. Šī deklarācija ļauj apvienot resursus tiem uzņēmējiem, kuri piedalās ar aizsargāto nosaukumu saistītā ražošanas, mazgāšanas, kalibrēšanas un sagatavošanas pārdošanai procesā.

Tiek pieprasīti dažādi reģistri: viens, lai reģistrētu audzēšanas un attīrīšanas praktiskos paņēmienus, otrs, lai kontrolētu gliemeņu daudzumus, kas tiek uzkrāti rezervē jūrā vai baseinā, vēl cits – lai kontrolētu gliemeņu apjomus, ko izmanto mazgāšanas un kalibrēšanas darbību gaitā, un, visbeidzot, reģistrs, lai kontrolētu daudzumus, kas iesaiņoti pārdošanai.

Lai nodrošinātu izsekojamību, gliemenes, kuras paredzēts apzīmēt ar aizsargāto cilmes vietas nosaukumu “Moules de bouchot de la baie du Mont Saint-Michel”, fiziski nošķir no citām gliemenēm dažādu ražošanas posmu laikā – audzējot, mazgājot un kalibrējot, kā arī sagatavojot pārdošanai.

Katrs iesaiņojums tiek apzīmēts, izmantojot marķēšanas sistēmu, kurā norāda svaru, ražotāja nosaukumu un pārsūtīšanas centra kontaktinformāciju, datumu, kad veikta sagatavošana pārdošanai, un tās kārtas numuru.

Visu šo procedūru uzrauga, veicot analīzes un organoleptiskās pārbaudes, lai nodrošinātu gliemeņu kvalitāti un tipiskumu.

4.5. Ražošanas metode:

Šīs gliemenes ir igvātos audzētas gliemenes, kas izaudzētas uz vertikāliem mietiem, kuri izvietoti un iedzīti grīvas līča dibenā.

Igvātu apsēšana, izmantojot gliemeņu mazuļu stīgas, katru gadu tiek veikta pēc 31. oktobra, un šajā procesā ir jāievēro noteiktā maksimālā igvātu apsēšanas pakāpe.

Gliemenes audzē audzēšanas zonas ietvaros, pamatojoties uz igvātu koncesijām, kurās norādīta katra vertikālo mietu rinda, bet to izkārtojums un blīvums ir atbilstīgs šim aizsargātajam nosaukumam.

Gliemeņu audzēšana norit vismaz 11 mēnešu pēc kārtas, un no tiem katram igvātam ir paredzēti vismaz astoņi mēneši, skaitot no attiecīgo igvātu apsēšanas brīža, turklāt šis audzēšanas periods nedrīkst pārsniegt 24 mēnešus.

Gliemeņu ražas ievākšanas periods ir noteikts no 15. jūnija līdz 15. februārim nākamajā gadā pēc attiecīgo igvātu apsēšanas un no 15. jūnija līdz 31. jūlijam – tām gliemenēm, kas izaudzētas minimālā 18 mēnešu perioda ietvaros. Pēc ievākšanas gliemenes var novietot rezervē jūrā vai ar noslēgtu tvertņu palīdzību, kurās ierīkotas spraugas, iegremdēt tās nepārpludināmos baseinos, ko piepilda ar jūras ūdeni un ierīko īpašos gliemeņu tīrīšanas un pārsūtīšanas centros.

Kad beidzas iespējamā gliemeņu uzglabāšana rezervē jūrā vai baseinā, tās atdala no ķekariem, nomazgā un izšķiro pārsūtīšanas centros, kas atrodas noteiktajā zonā, kur notiek apstrāde un sagatavošana pārdošanai.

Gliemeņu partijām, kas gatavas pārdošanai vai atlasītas kā paraugi analītiskām pārbaudēm, ir jāsatur mazāk nekā 5 % Mytilus galloprovincialis gliemeņu vai galloprovincialis-edulis hibrīdgliemeņu, kā arī mazāk nekā 20 % gliemeņu, kas nesasniedz 4 cm garumu.

Minimālā mīkstuma rādītāja aprēķināšanas metode ir izklāstīta specifikācijā. Ja konkrēta gliemeņu raža nokļūst ārkārtas laika vai bioloģiskajos apstākļos, ar valsts līmeņa iestādes lēmumu šo gliemeņu mīkstuma rādītāju var samazināt ne vairāk kā par 5 %, salīdzinot ar rādītāju, kas noteikts 4.2. sadaļā iekļautajā produkta aprakstā.

Noteiktajā apstrādes un sagatavošanas zonā pārdošanai sagatavo gliemenes, kas atsūtītas no tā paša pārsūtīšanas centra. Sagatavošanas termiņš nedrīkst pārsniegt 18 stundas pēc gliemeņu mazgāšanas un sijāšanas.

Gliemeņu pārsūtīšanai un laišanai tirdzniecībā izmanto iesaiņojumu ar maksimālo ietilpību 15 kg. Galīgo sagatavošanu pārdošanai nodrošina, iesaiņojot gliemenes vai nu maisos pa 2 līdz 15 kg, vai kārbās pa 0,5 līdz 7 kg.

4.6. Saikne:

Ģeogrāfiskā apgabala specifika

Pašvaldības, uz kurām attiecas cilmes vietas nosaukums “Moules de bouchots de la baie du Mont-Saint-Michel”, atrodas Mont-Saint-Michel līča piekrastē Normandijas–Bretaņas jūras līča apkaimē.

Mont-Saint-Michel līci, kam raksturīga plaša grīva ar ļoti lēzenu krasta nogāzi un Francijas piekrastē vislielākā augstuma starpība starp paisumu un bēgumu, veido dažādu ekosistēmu mozaīka (polderi, sāļie purvi, dūņu klājumi, estuāri …), kurā mijiedarbojas sauszemes un jūras vides un robeža starp sauszemi un jūru mainās.

Ūdens masas, kas atgūst šo plašo, bet seklo ūdens klajumu, iestājoties pavasarim, stipri sasilst un liek veidoties smalkai smilšu kārtai vai rada ūdenī spēcīgu duļķainumu. Reiz ieplūdušas līcī, tās aizplūst atpakaļ ļoti lēni, neraugoties uz svārstībām, ko izraisa augstuma starpība starp paisumu un bēgumu un vējš.

Turklāt Mont-Saint-Michel līcim ir tāda īpatnība, ka tajā nav ievērojamu endēmisku Mytilus gliemeņu populāciju. Mytilus galloprovincialis šajā vidē ir tikai niecīga minoritāte, bet Mytilus edulis suga nespēj atražoties.

Tieši šie neatkārtojamie dabas apstākļi lika dažiem šarantiešu profesionāļiem 20. gs. piecdesmito gadu beigās ieviest igvātos Mytilus kultūras. Šie ražotāji, baidoties, ka pārprodukcija varētu kaitēt videi un viņu ieņēmumiem, atbalstīja stingru noteikumu pieņemšanu attiecībā uz igvātu veidošanu. Visbeidzot, Mytilus kultūru audzētāji noteica kārtību gliemeņu ievākšanas uzņēmējdarbības uzsākšanai un slēgšanai, paredzot veikt analītiskas un organoleptiskas pārbaudes, lai nepieļautu pāragru ražas ievākšanu, kamēr gliemenes vēl nav sasniegušas pietiekamu lielumu.

Produkta specifika

Mont-Saint-Michel līča gliemenes pieder Mytilus edulis sugai un tiek audzētas igvātos, taču tās būtiski atšķiras no tās pašas sugas gliemenēm, pat ja tās audzētas ar tādu pašu paņēmienu, tikai citās ūdenstilpnēs – galvenā atšķirība ir tāda, ka gliemene aizņem ievērojamu daļu čaulas, gliemenēm ir paaugstināts ogļhidrātu saturs; tāpat atšķirīga ir arī gliemeņu gaļa, kas ir dzeltenīgi oranžā krāsā, kūstoša un krēmīga, ar pārsvarā saldenu garšu.

Pateicoties šīm īpašībām, Mont-Saint-Michel līča igvātos audzētās gliemenes ir īpašs tirgus produkts, kas izceļas ar augstāku tirgus cenu salīdzinājumā ar citu ražošanas centru piedāvātajiem produktiem.

Saikne starp ģeogrāfisko apgabalu un produkta kvalitāti vai īpašībām

20. gadsimta piecdesmitajos gados Mytilus kultūru audzētāji no Aiguillon līča, meklējot jaunas vietas, kas būtu derīgas gliemeņu audzēšanai igvātos, atklāja Mont-Saint-Michel līcī īpaši labvēlīgus apstākļus, pateicoties lēzenajai nogāzei un piemērotajai grīvai, kā arī tradicionālajiem pievedceļiem, ko satiksmei izmantojuši ūdens un sauszemes transportlīdzekļi.

Jūras dziļuma stāvoklis ļāva gliemenēm ļoti lielā mērā izmantot priekšrocības, ko nodrošināja audzēšana igvātos, tas arī izraisīja ūdens masās tādas termiskas un duļķainuma parādības, kas sekmēja barības resursu pārpilnību, un gliemenēm netika dotas nekādas barības piedevas. Citiem vārdiem sakot, ūdens masu ļoti ilgais uzturēšanās laiks līča dziļumā ļāva daudzām fitoplanktona paaudzēm pēc kārtas ilgstoši saglabāt saskari ar gliemenēm un šādi nodrošināt tās ar lieliem barības krājumiem.

Turklāt bagātīgus barības resursus nodrošināja dažādas šā līča ekosistēmas, un tie sekmēja gliemeņu labāku pieņemšanos aizaugumā, kā arī Mont-Saint-Michel līcim specifiskas gliemeņu organoleptiskās īpašības. Šo dažādo resursu vidū svarīga loma ir arī mikroaļģēm, kas peld grīvas dūņu klājumu virspusē, jo varam novērot, ka 96 % silīcija apvalku, kas atklāti Mont-Saint-Michel līča gliemeņu kuņģa saturā, pieder pie četrām kramaļģu sugām, kas kolonizējušas šīs nogulas.

Turklāt ūdens masām piemītošās īpašības, kas nepieļauj Mytilus galloprovincialis klātbūtni un Mytilus edulis vairošanos, ir paglābušas līcī ieaudzētās gliemenes no jebkādas konkurences attiecībā uz dzīves telpu un barību, tādēļ tās var strauji pieaugt augumā.

Visbeidzot, tieši pateicoties daudzveidīgajiem šo resursu apsaimniekošanas un vides saglabāšanas pasākumiem, ko īsteno nozares profesionāļi, minētos resursus var novērtēt augstāk – kā Mont Saint Michel līča igvātos izaudzētas gliemenes.

Tātad Mont-Saint-Michel līča ģeogrāfiskā vide, pateicoties dabiskajām sastāvdaļām, ko saprātīgi izmanto nozares profesionāļi kopš ražošanas uzsākšanas brīža, ļauj piešķirt specifiskas īpašības Mytilus edulis sugas gliemenēm, kas izaudzētas igvātos.

4.7. Pārbaudes struktūra:

Nosaukums: Institut national de l’origine et de la qualité (I.N.A.O.) Adrese: 51 rue d’Anjou 75008 Paris FRANCE Tālr. +33 0153898000 Fakss +33 0142255797 E-pasts: info@inao.gouv.fr

Nosaukums: Direction générale de la concurrence, de la consommation et de la répression des fraudes (D.G.C.C.R.F.) Adrese: 59 Bd V. Auriol 75703 Paris Cedex 13 FRANCE Tālr. +33 0144871717 Fakss +33 0144973037 E-pasts: —

4.8. Marķēšana:

Marķējot gliemenes, kuras apzīmētas ar nosaukumu “Moules de bouchot de la baie du Mont-Saint-Michel”, katra atsevišķā iesaiņojuma vienības marķējumā vienmēr iekļauj aizsargāto cilmes vietas nosaukumu “Moules de bouchot de la baie du Mont-Saint-Michel”, kas uzrakstīts ar burtiem, kuru izmērs ir vismaz tikpat liels kā vislielākajiem marķējumā lietotajiem burtiem, un norādi “aizsargāts cilmes vietas nosaukums”, kā arī Kopienas logotipu ACVN tieši pirms vai pēc šā nosaukuma, un to starpā nav citu norāžu.

(1) OV L 93, 31.3.2006., 12. lpp.